CELEX: 32010R1103
Language: sk
Date: 2010-11-29 00:00:00
Title: Nariadenie Komisie (EÚ) č. 1103/2010 z  29. novembra 2010 , ktorým sa podľa smernice Európskeho parlamentu a Rady 2006/66/ES určujú pravidlá týkajúce sa označovania kapacity prenosných sekundárnych (dobíjateľných) a automobilových batérií a akumulátorov  Text s významom pre EHP

30.11.2010   
            
            
               SK
            
            
               Úradný vestník Európskej únie
            
            
               L 313/3
            
         NARIADENIE KOMISIE (EÚ) č. 1103/2010
   z 29. novembra 2010,
   ktorým sa podľa smernice Európskeho parlamentu a Rady 2006/66/ES určujú pravidlá týkajúce sa označovania kapacity prenosných sekundárnych (dobíjateľných) a automobilových batérií a akumulátorov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/66/ES zo 6. septembra 2006 o batériách a akumulátoroch a použitých batériách a akumulátoroch, ktorou sa zrušuje smernica 91/157/EHS (1), a najmä na jej článok 21 ods. 2 a 7,
   keďže:
   
               (1)
            
            
               Zníženie objemu odpadu možno dosiahnuť predĺžením priemernej životnosti sekundárnych (dobíjateľných) batérií. Výberom vhodnej batérie pre konkrétne prístroje sa zníži objem použitých batérií a akumulátorov.
            
         
               (2)
            
            
               Je mimoriadne dôležité, aby sa informácie o kapacite na označení poskytovali harmonizovanými, kontrolovateľnými a opakovateľnými spôsobmi v záujme zaistenia spravodlivej hospodárskej súťaže a stabilných kvalitatívnych hodnôt pre výrobcov.
            
         
               (3)
            
            
               V smernici 2006/66/ES sa vyžaduje, aby na všetkých prenosných a automobilových batériách a akumulátoroch bola uvedená ich kapacita. Účelom uvedenia kapacity je poskytnúť koncovým používateľom pri nákupe prenosných a automobilových batérií a akumulátorov užitočné, zrozumiteľné a porovnateľné informácie.
            
         
               (4)
            
            
               Podľa článku 21 ods. 7 smernice 2006/66/ES je možné udeliť výnimky z požiadaviek označovania kapacity.
            
         
               (5)
            
            
               Je vhodné udeliť takúto výnimku batériám a akumulátorom, ktoré sa predávajú ako neoddeliteľná súčasť prístrojov a ktoré nesmie koncový používateľ z prístroja vyberať z dôvodu bezpečnosti, výkonu, zachovania celistvosti údajov, z medicínskych dôvodov, a preto, aby sa neprerušilo napájanie. Tieto batérie a akumulátory nie sú prístupné pre koncových používateľov a koncoví používatelia ich teda nekúpili na základe vlastného rozhodnutia.
            
         
               (6)
            
            
               Je žiaduce, aby informácie vychádzali z platných medzinárodných a európskych noriem, čím sa im poskytne stabilný vedecký a technický základ ako záruka presnosti informácií poskytovaných koncovým používateľom.
            
         
               (7)
            
            
               Treba harmonizovať platné pravidlá označovania kapacity prenosných sekundárnych (dobíjateľných) a automobilových batérií a akumulátorov. Treba posúdiť aj prípadnú harmonizáciu pravidiel označovania kapacity prenosných primárnych (nedobíjateľných) batérií.
            
         
               (8)
            
            
               Výrobcovia batérií a akumulátorov potrebujú najmenej 18 mesiacov na to, aby prispôsobili svoje technologické postupy novým požiadavkám na označovanie kapacity.
            
         
               (9)
            
            
               Opatrenia stanovené v tomto nariadení sú v súlade so stanoviskom výboru zriadeného článkom 18 smernice Európskeho parlamentu a Rady 2006/12/ES z 5. apríla 2006 o odpadoch (2),
            
         PRIJALA TOTO NARIADENIE:
   Článok 1
   Rozsah pôsobnosti
   1.   Toto nariadenie sa týka prenosných sekundárnych (dobíjateľných) a automobilových batérií a akumulátorov prvýkrát uvedených na trh osemnásť mesiacov po dátume uvedenom v článku 5.
   2.   Toto nariadenie sa netýka prenosných sekundárnych (dobíjateľných) batérií a akumulátorov uvedených v prílohe I.
   Článok 2
   Určenie kapacity
   1.   Kapacitou batérie alebo akumulátora sa rozumie elektrický náboj, ktorý môže batéria alebo akumulátor poskytnúť v určitých špecifických podmienkach.
   2.   Kapacita prenosných sekundárnych (dobíjateľných) batérií a akumulátorov sa určuje na základe normy IEC/EN 61951-1, IEC/EN 61951-2, IEC/EN 60622, IEC/EN 61960 a IEC/EN 61056-1 v závislosti od chemickej látky, ktorú obsahujú, ako je uvedené v prílohe II časti A.
   3.   Kapacita automobilových batérií a akumulátorov sa určuje na základe normy IEC 60095-1/EN 50342-1 v závislosti od chemickej látky, ktorú obsahujú, ako je uvedené v prílohe II časti B.
   Článok 3
   Jednotka merania kapacity
   1.   Kapacita prenosných sekundárnych (dobíjateľných) batérií a akumulátorov sa vyjadruje v miliampérhodinách (mAh) alebo ampérhodinách (Ah) pomocou príslušnej skratky.
   2.   Kapacita automobilových batérií a akumulátorov sa vyjadruje v ampérhodinách (Ah) a tzv. štartovacím prúdom za studena (A) pomocou príslušnej skratky.
   Článok 4
   Vzhľad označenia kapacity
   1.   Prenosné sekundárne (dobíjateľné) batérie a akumulátory sa označujú. Označenie obsahuje informácie stanovené v prílohe III časti A. Minimálna veľkosť označenia je podmienená typom batérie a akumulátora, ako stanovuje príloha IV časť A.
   2.   Všetky automobilové batérie a akumulátory sú označené. Označenie obsahuje informácie stanovené v prílohe III časti B. Minimálna veľkosť označenia je podmienená typom batérie a akumulátora, ako stanovuje príloha IV časť B.
   Článok 5
   Nadobudnutie účinnosti
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. novembra 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 266, 26.9.2006, s. 1.
   
      (2)  Ú. v. EÚ L 114, 27.4.2006, s. 9.
   
      PRÍLOHA I
      
         Výnimky z požiadaviek na označovanie kapacity
      
      
                  1.
               
               
                  Z rozsahu pôsobnosti tohto nariadenia sú vyňaté prenosné sekundárne (dobíjateľné) batérie a akumulátory, ktoré sú súčasťou prístrojov alebo sú určené na zabudovanie do prístrojov pred tým, ako sa poskytnú koncovým používateľom, a nie sú určené na vyberanie z prístroja podľa článku 11 smernice 2006/66/ES.
               
            
   
      PRÍLOHA II
      
         Meranie kapacity prenosných sekundárnych (dobíjateľných) a automobilových batérií a akumulátorov
      
      
         Časť A.   Prenosné sekundárne (dobíjateľné) batérie a akumulátory
      
      
                  1.
               
               
                  Menovitá kapacita prenosných sekundárnych niklovo-kadmiových batérií a akumulátorov sa meria podľa noriem IEC/EN 61951-1 a IEC/EN 60622.
               
            
                  2.
               
               
                  Menovitá kapacita prenosných sekundárnych niklovo-metalhydridových batérií a akumulátorov sa meria podľa normy IEC/EN 61951-2.
               
            
                  3.
               
               
                  Menovitá kapacita prenosných sekundárnych lítiových batérií a akumulátorov sa meria podľa normy IEC/EN 61960.
               
            
                  4.
               
               
                  Menovitá kapacita prenosných sekundárnych olovených batérií a akumulátorov sa meria podľa normy IEC/EN 61056-1.
               
            
         Časť B.   Automobilové batérie a akumulátory
      
      
                  1.
               
               
                  Menovitá kapacita a štartovací výkon za studena automobilových batérií a akumulátorov (olovené štartéry) sa merajú podľa normy IEC 60095-1/EN 50342-1.
               
            
   
      PRÍLOHA III
      
         Informácie uvedené v označení batérie
      
      
         Časť A.   Prenosné sekundárne (dobíjateľné) batérie a akumulátory
      
      Označenie kapacity prenosných sekundárnych (dobíjateľných) batérií a akumulátorov obsahuje tieto informácie:
      
                  1.
               
               
                  Na prenosných sekundárnych niklovo-kadmiových (NiCd), niklovo-metalhydridových (Ni-MH) a lítiových batériách a akumulátoroch menovitá kapacita stanovená podľa noriem IEC/EN 61951-1, IEC/EN 60622, IEC/EN 61951-2 a IEC/EN 61960:
                  
                              a)
                           
                           
                              ako celé číslo, keď je kapacita vyjadrená v jednotkách mAh, s výnimkou prenosných sekundárnych (dobíjateľných) batérií a akumulátorov určených na použitie v elektrických nástrojoch;
                           
                        
                              b)
                           
                           
                              ako desatinné číslo s jedným desatinným miestom, keď je kapacita vyjadrená v jednotkách Ah, a ako celé číslo, keď je vyjadrená v jednotkách mAh, na všetkých prenosných sekundárnych (dobíjateľných) batériách akumulátoroch určených na použitie v elektrických nástrojoch;
                           
                        
                              c)
                           
                           
                              so stupňom presnosti požadovaným v normách IEC/EN 61951-1, IEC/EN 61951-2, IEC/EN 60622 a IEC/EN 61960.
                           
                        
            
                  2.
               
               
                  Na prenosných sekundárnych olovených batériách a akumulátoroch minimálna hodnota menovitej kapacity v rámci vzorky špecifikovanej v norme IEC/EN 61056-1:
                  
                              a)
                           
                           
                              ako desatinné číslo s jedným desatinným miestom, keď je kapacita vyjadrená v jednotkách Ah, s výnimkou prenosných sekundárnych (dobíjateľných) batérií a akumulátorov určených na použitie v elektrických nástrojoch;
                           
                        
                              b)
                           
                           
                              so stupňom presnosti vyžadovanom podľa normy IEC/EN 61056-1.
                           
                        
            
         Časť B.   Automobilové batérie a akumulátory
      
      Označenie kapacity automobilových batérií a akumulátorov obsahuje tieto informácie:
      
                  1.
               
               
                  Menovitú kapacitu a štartovací výkon za studena, ako sú stanovené v norme IEC 60095-1/EN 50342-1.
               
            
                  2.
               
               
                  Hodnotu menovitej kapacity a štartovacieho prúdu za studena uvedenú ako celé číslo so stupňom presnosti ± 10 % menovitej hodnoty.
               
            
   
      PRÍLOHA IV
      
         Minimálna veľkosť a umiestnenie označenia kapacity
      
      
         Časť A.   Prenosné sekundárne (dobíjateľné) batérie a akumulátory
      
      Označenie kapacity prenosných sekundárnych (dobíjateľných) batérií a akumulátorov spĺňa tieto požiadavky:
      
                  1.
               
               
                  Na jednotlivých batériách a akumulátoroch, s výnimkou gombíkových článkov a záložných pamäťových batérií:
                  
                              a)
                           
                           
                              na jednotlivých batériách a akumulátoroch: označenie má minimálnu veľkosť 1,0 × 5,0 mm (V × D) (1);
                           
                        
                              b)
                           
                           
                              na obale (vpredu) jednotlivých batériách a akumulátoroch: označenie má minimálnu veľkosť 5,0 × 12,0 mm (V × D);
                           
                        
                              c)
                           
                           
                              označenie sa nachádza na obale (vpredu) a na batériách a akumulátoroch umiestnených v obale;
                           
                        
                              d)
                           
                           
                              na jednotlivých batériách a akumulátoroch predávaných bez obalu sa označenie nachádza priamo na batérii alebo akumulátore.
                           
                        
            
                  2.
               
               
                  Na súboroch batérií:
                  
                              a)
                           
                           
                              na súboroch batérií, kde je najväčšia strana menšia ako 70 cm2, má označenie minimálnu veľkosť 1,0 × 5,0 mm (V × D);
                           
                        
                              b)
                           
                           
                              na súboroch batérií, kde je najväčšia strana 70 cm2 alebo dlhšia, má označenie minimálnu veľkosť 2,0 × 5,0 mm (V × D);
                           
                        
                              c)
                           
                           
                              označenie je umiestnené len na vonkajšom kryte priestoru, v ktorom je článok vložený, a nenachádza sa na jednotlivých článkoch umiestnených v tomto priestore.
                           
                        
            
                  3.
               
               
                  Ak je veľkosť batérie, akumulátora alebo súboru batérií taká, že na nich nie je viditeľné označenie s minimálnou veľkosťou, kapacita sa označí na obale s minimálnou veľkosťou 5,0 × 12,0 mm (V × D); v takomto prípade, keď sa batéria, akumulátor alebo súbor batérií nedodávajú vo vlastnom obale, kapacita sa označí na obale prístroja, s ktorým sa batéria, akumulátor alebo súbor batérií predávajú.
               
            
                  4.
               
               
                  Na gombíkových článkoch a záložných pamäťových batériách:
                  
                              a)
                           
                           
                              na obale (vpredu): označenie má minimálnu veľkosť 5,0 × 12,0 mm (V × D);
                           
                        
                              b)
                           
                           
                              označenie je umiestnené na prednej strane obalu.
                           
                        
            
         Časť B.   Automobilové batérie a akumulátory
      
      Označenie kapacity automobilových batérií a akumulátorov spĺňa tieto požiadavky:
      
                  a)
               
               
                  označenie pokrýva minimálne 3 % najrozsiahlejšej strany automobilovej batérie a akumulátora, maximálne plochu s rozmermi 20 × 150 mm (V × D);
               
            
                  b)
               
               
                  označenie sa nachádza priamo na batérii či akumulátore, na niektorej zo strán batérie či akumulátora (s výnimkou spodnej strany).
               
            
         (1)  Výška (V); dĺžka (D).